
Στο «GreenDealGreece 2026» του ΤΕΕ: Αποθήκευση, ηλεκτρικές διασυνδέσεις και ασφάλεια δικτύων στο επίκεντρο της θεματικής συζήτησης για την Ενέργεια

- Δ. Παληαρούτα: Ενεργοποιείται το Ταμείο Απανθρακοποίησης Νησιών, με επενδύσεις 2,3 δισ. Ευρώ - Εντός εβδομάδας η Υπουργική Απόφαση για τις λίστες προτεραιότητας έργων αποθήκευσης

- Κ. Τσιρέκης: Εξετάζεται η μετοχική συμμετοχή του ΑΔΜΗΕ στην ηλεκτρική διασύνδεση Ελλάδας – Αιγύπτου

- Γ. Μεσσήνης: Η διασύνδεση Ελλάδας – Γερμανίας μπορεί να δημιουργήσει νέα δεδομένα για την αγορά ενέργειας

- Β. Καζάζη: Η πρόληψη των πυρκαγιών και η ασφάλεια των δικτύων στο επίκεντρο της ενεργειακής αξιοπιστίας

Στις προτεραιότητες του Υπουργείου Περιβάλλοντος και Ενέργειας για την επόμενη περίοδο, με έμφαση στην επιτάχυνση της ανάπτυξης της αποθήκευσης ενέργειας, τη στήριξη των έργων ΑΠΕ και την ενίσχυση της λειτουργίας της αγοράς ηλεκτρικής ενέργειας, αναφέρθηκε η κ. Δέσποινα Παληαρούτα, Γενική Γραμματέας Ενέργειας και Ορυκτών Πρώτων Υλών, μιλώντας στο συνέδριο «GreenDealGreece 2026», που διοργανώνει το ΤΕΕ, σε συνεργασία με το economix.gr, για 6η συνεχόμενη χρονιά, στο Κέντρο Πολιτισμού Ίδρυμα Σταύρος Νιάρχος. Συμμετέχοντας στη θεματική συζήτηση για την Ενέργεια, ο Κώστας Τσιρέκης, Διευθυντής Στρατηγικής & Σχεδιασμού Ανάπτυξης Συστήματος του ΑΔΜΗΕ παρουσίασε τον στρατηγικό σχεδιασμό του συστήματος μεταφοράς ηλεκτρικής ενέργειας, ενώ ο Γιώργης Μεσσήνης, Director – EnergySector της GrantThornton αναφέρθηκε στην προμελέτη για την ηλεκτρική διασύνδεση Ελλάδας – Γερμανίας και η κ. Βασιλική Καζάζη, Διευθύνουσα Σύμβουλος της TÜV NORD Hellas, στο ζήτημα της πρόληψης των πυρκαγιών και της ασφάλειας των ηλεκτρικών δικτύων. Τη συζήτηση συντόνισε η δημοσιογράφος Μαριάννα Τζάννε.

Δ. Παληαρούτα: Εντός εβδομάδας η Υπουργική Απόφαση για τις λίστες προτεραιότητας έργων αποθήκευσης

Στην τοποθέτησή της, η κ. Παληαρούτα τόνισε ότι το ΥΠΕΝ έχει θέσει ως στόχο έργα αποθήκευσης συνολικής ισχύος 3-4 GW να έχουν λάβει οριστικές προσφορές σύνδεσης έως το τέλος του 2028 ενώ υπογράμμισε πως αναμένεται να υπογραφεί εντός εβδομάδας η Υπουργική Απόφαση που θα καθορίζει τις λίστες προτεραιότητας για τα έργα αποθήκευσης, αποσαφηνίζοντας ποια έργα θα προχωρήσουν στο επόμενο στάδιο. Παρουσιάζοντας, δε, την πρόοδο που έχει επιτευχθεί στον τομέα της αποθήκευσης σημείωσε πως από περίπου 32 MW που βρίσκονταν σε λειτουργία την προηγούμενη περίοδο, η ισχύς των μονάδων που έχουν πλέον ηλεκτριστεί και λειτουργούν έχει φτάσει περίπου τα 700 MW. Στόχος είναι να προσεγγίσει το 1 GW έως το τέλος του έτους και τα 1,5 GW έως τα μέσα του επόμενου.

Στο ίδιο πλαίσιο, αναφέρθηκε στην προώθηση ενός Μηχανισμού Αναδιανομής Περικοπών ενώ όπως διευκρίνισε, εξετάζεται ακόμη το ενδεχόμενο αναδρομικής εφαρμογής των αποζημιώσεων, χωρίς να έχει ληφθεί οριστική απόφαση. Η σχετική επεξεργασία συνεχίζεται, με στόχο να υπάρξει εισήγηση έως τα μέσα Δεκεμβρίου και να διαμορφωθεί μια πρώτη βάση για τον μηχανισμό έως το τέλος του έτους. Αναφερόμενη στις λειτουργικές ενισχύσεις για έργα ΑΠΕ, η κ. Παληαρούτα σημείωσε ότι το ΥΠΕΝ βρίσκεται σε διαβούλευση με την Ευρωπαϊκή Επιτροπή για τη διαμόρφωση κινήτρων που θα στηρίξουν την ανάπτυξη νέων έργων σημειώνοντας ότι εξετάζεται η δημιουργία νέου σχήματος λειτουργικής ενίσχυσης, με διαφοροποίηση ανάλογα με την τεχνολογία και τα χαρακτηριστικά των έργων. Στο πλαίσιο αυτό, συζητούνται ανταγωνιστικές διαδικασίες για μεγάλα συνδυαστικά έργα, αλλά και διαφορετικές προσεγγίσεις για τεχνολογίες όπως το βιοαέριο. Ειδικά για τα μικρότερα φωτοβολταϊκά έργα που υλοποιήθηκαν σε προηγούμενη περίοδο και σήμερα αντιμετωπίζουν σημαντικές περικοπές ανέφερε πως εξετάζεται ένα μεταβατικό πλαίσιο εμπροσθοβαρούς καταβολής λειτουργικής ενίσχυσης για ορισμένα χρόνια. Όπως είπε, για τη διαμόρφωση της σχετικής περιμέτρου βρίσκονται σε εξέλιξη συζητήσεις με εκπροσώπους των παραγωγών και την Ελληνική Ένωση Τραπεζών.

Η Γενική Γραμματέας αναφέρθηκε επίσης σε νομοσχέδιο για τη λειτουργία της αγοράς ηλεκτρικής ενέργειας, το οποίο θα εισάγει συγκεκριμένους κανόνες και μεγαλύτερη προβλεψιμότητα για τους καταναλωτές. Σημαντικό μέρος του νέου πλαισίου θα αφορά τη διευκόλυνση της συμμετοχής των καταναλωτών σε συλλογικά σχήματα αυτοκατανάλωσης, μεταξύ άλλων και σε επίπεδο πολυκατοικιών. Στο ίδιο νομοσχέδιο προβλέπεται, επίσης, και το πλαίσιο για το Ταμείο Απανθρακοποίησης, με διαθέσιμους πόρους ύψους περίπου 2,3 δισ. ευρώ για την υποστήριξη έργων. Ένα ακόμη σκέλος αφορά τα κέντρα δεδομένων, για τα οποία προωθούνται αυστηρότεροι κανόνες, με πρόβλεψη ώστε το 60% της ενέργειας που καταναλώνουν να προέρχεται από ΑΠΕ. 

Κ. Τσιρέκης: Εξετάζεται η μετοχική συμμετοχή του ΑΔΜΗΕ στην ηλεκτρική διασύνδεση Ελλάδας - Αιγύπτου

Τον στρατηγικό σχεδιασμό του συστήματος μεταφοράς ηλεκτρικής ενέργειας, με αιχμή τις εγχώριες και διεθνείς διασυνδέσεις, παρουσίασε ο Κώστας Τσιρέκης, Διευθυντής Στρατηγικής & Σχεδιασμού Ανάπτυξης Συστήματος του ΑΔΜΗΕ. Όπως σημείωσε, οι νέες ηλεκτρικές διασυνδέσεις ενισχύουν τις δυνατότητες της χώρας να εξάγει ενέργεια, συμβάλλουν στην ασφάλεια εφοδιασμού και αποκτούν παράλληλα σημαντική γεωπολιτική διάσταση. Σύμφωνα με τον σχεδιασμό έως το 2031 προωθούνται νέες διασυνδέσεις με γειτονικές χώρες όπως η Τουρκία και η Αλβανία ενώ για το 2033 προβλέπεται η δεύτερη διασύνδεση με την Ιταλία, η οποία αναμένεται να τριπλασιάσει τη μεταφορική δυναμικότητα μεταξύ των δύο χωρών. Παράλληλα, βρίσκονται σε εξέλιξη οι διαδικασίες για το έργο της ηλεκτρικής διασύνδεσης Ελλάδας – Κύπρου – Ισραήλ (GSI).

Ιδιαίτερη αναφορά έκανε ο κ. Τσιρέκης στο σχέδιο ηλεκτρικής διασύνδεσης Ελλάδας – Αιγύπτου, το οποίο προωθείται από τον όμιλο Κοπελούζου και υποστηρίζεται από τον ΑΔΜΗΕ. Όπως ανέφερε, εξετάζεται το ενδεχόμενο συμμετοχής του Διαχειριστή στο μετοχικό κεφάλαιο του έργου, εξέλιξη που θα μπορούσε να συμβάλει στην περαιτέρω προώθησή του. Η δυναμικότητα της διασύνδεσης σχεδιάζεται στα 3,2 GW, με προοπτική να προστεθούν ακόμη 3 GW, γεγονός που θα μπορούσε να μεταβάλει σημαντικά τις δυνατότητες του ελληνικού συστήματος. Παράλληλα, βρίσκεται σε εξέλιξη προμελέτη τεχνοοικονομικής σκοπιμότητας για τη διασύνδεση με τη Σαουδική Αραβία.

Ο κ. Τσιρέκης σημείωσε ότι το δεκαετές πρόγραμμα ανάπτυξης του ΑΔΜΗΕ, το οποίο έχει τεθεί σε δημόσια διαβούλευση, προβλέπει επενδύσεις ύψους περίπου 9 δισ. ευρώ. Σημαντικό μέρος του προγράμματος αφορά την ολοκλήρωση των διασυνδέσεων των νησιών με το ηπειρωτικό σύστημα. Στο πλαίσιο αυτό, έως το τέλος του έτους αναμένεται να προχωρήσει η τέταρτη διασύνδεση των Κυκλάδων, ενώ βρίσκονται σε εξέλιξη οι διαγωνιστικές διαδικασίες για τις διασυνδέσεις των Δωδεκανήσων και του Βορειοανατολικού Αιγαίου, με ορίζοντα ολοκλήρωσης έως το 2030. 

Σχετικά με την ανάπτυξη των ΑΠΕ, ο κ. Τσιρέκης ανέφερε ότι η εγκατεστημένη ισχύς που βρίσκεται σε λειτουργία, σε συνδυασμό με τα έργα που έχουν εξασφαλίσει όρους σύνδεσης, έχει φτάσει περίπου τα 20,7 GW. Παράλληλα, οι δεσμεύσεις ισχύος ανέρχονται σε 33,7 GW, μέγεθος που ήδη υπερκαλύπτει τον στόχο των 32,5 GW για το 2035, ενώ στην ουρά των αιτήσεων προς τον ΑΔΜΗΕ βρίσκονται επιπλέον περίπου 48 GW.Ο κ. Τσιρέκης σημείωσε ότι η ζήτηση ηλεκτρικής ενέργειας φτάνει τα 11 GW στις ώρες αιχμής, αλλά για πολλές ώρες περιορίζεται στα 6-7 GW. 

Παράλληλα, τόνισε ότι η πρόκληση δεν είναι μόνο η σύνδεση νέων έργων ΑΠΕ, μπαταριών και datacenters, αλλά και η σωστή χωροθέτηση και διαστασιολόγησή τους. Οι περικοπές ΑΠΕ, διευκρίνισε, οφείλονται τόσο στην υπερβάλλουσα παραγωγή σε σχέση με τη ζήτηση όσο και σε τοπικούς περιορισμούς του δικτύου, που καθιστούν αναγκαίες στοχευμένες ενισχύσεις, ιδίως στους διαδρόμους μεταφοράς της Βόρειας Ελλάδας και σε περιοχές όπως η Δυτική Μακεδονία και η Ήπειρος.

Γ. Μεσσήνης: Η διασύνδεση Ελλάδας – Γερμανίας μπορεί να δημιουργήσει νέα δεδομένα για την αγορά ενέργειας

Στην προμελέτη για την ηλεκτρική διασύνδεση Ελλάδας – Γερμανίας και στα οφέλη που μπορεί να προκύψουν για τις δύο χώρες και το ευρωπαϊκό ενεργειακό σύστημα αναφέρθηκε ο κ. Γιώργης Μεσσήνης, Director – Energy Sector της GrantThornton. Όπως επισήμανε, η Ελλάδα διαθέτει σημαντικό δυναμικό φωτοβολταϊκής και αιολικής παραγωγής και θα μπορούσε, μέσω μιας τέτοιας διασύνδεσης, να ενισχύσει τις εξαγωγές πράσινης ενέργειας προς τη Γερμανία και άλλες ευρωπαϊκές αγορές. Ωστόσο, όπως σημείωσε, τα ευρύτερα οφέλη ενός τέτοιου έργου δεν αποτυπώνονται απαραίτητα στο υφιστάμενο πλαίσιο χρηματοδότησης. Για τον λόγο αυτό, τόνισε, απαιτείται κοινή προσέγγιση σε ευρωπαϊκό επίπεδο και ενδεχομένως διαφορετικό χρηματοδοτικό πλαίσιο για έργα με διασυνοριακό χαρακτήρα, των οποίων τα οφέλη υπερβαίνουν τα σύνορα μιας χώρας.

Κατά την τοποθέτησή του, ο κ. Μεσσήνης ανέδειξε τις νέες ισορροπίες που διαμορφώνονται στην αγορά των ΑΠΕ υπό την επίδραση των περικοπών παραγωγής, της αποθήκευσης και των αλλαγών στο επενδυτικό περιβάλλον τονίζοντας ότι η είσοδος συστημάτων αποθήκευσης αναμένεται να δημιουργήσει νέες επενδυτικές ευκαιρίες. 

Αναφερόμενος στα PPAs, σημείωσε ότι, παρά την προσφορά στην ευρωπαϊκή αγορά, η υπογραφή συμβάσεων παραμένει δύσκολη. Στην Ελλάδα, οι μικρομεσαίοι παραγωγοί αντιμετωπίζουν μεγαλύτερες προκλήσεις, ιδίως λόγω της διάρκειας των συμφωνιών, ενώ η ενσωμάτωση αποθήκευσης και η ανάπτυξη υβριδικών σχημάτων μπορούν να προσφέρουν νέες λύσεις. Τέλος, επισήμανε την ανάγκη ο εξηλεκτρισμός της οικονομίας να σχεδιαστεί στρατηγικά, με έμφαση στη βιομηχανία και τις μεταφορές και λαμβάνοντας υπόψη τις απαιτούμενες υποδομές, το κόστος και τους τεχνικούς περιορισμούς.

Β. Καζάζη: Η πρόληψη των πυρκαγιών και η ασφάλεια των δικτύων στο επίκεντρο της ενεργειακής αξιοπιστίας

Στο ζήτημα της πρόληψης των πυρκαγιών και της ασφάλειας των ηλεκτρικών δικτύων εστίασε η κ.Βασιλική Καζάζη, Διευθύνουσα Σύμβουλος της TÜV NORD Hellas, αναδεικνύοντας την ανάγκη για επικαιροποίηση των τεχνικών προδιαγραφών, συστηματική προληπτική συντήρηση και σαφή κατανομή ευθυνών μεταξύ των εμπλεκόμενων φορέων. Όπως σημείωσε, οι πυρκαγιές των τελευταίων καλοκαιριών έχουν εντείνει τη συζήτηση γύρω από τις πιθανές ευθύνες των ηλεκτρικών εγκαταστάσεων και των διαχειριστών των δικτύων. Για την αποτελεσματική πρόληψη, η κ. Καζάζη ανέδειξε τρεις βασικές προτεραιότητες: την επικαιροποίηση των τεχνικών προδιαγραφών και την ενσωμάτωση μέτρων προστασίας ήδη από τον σχεδιασμό, την ενίσχυση της προληπτικής συντήρησης και της εκπαίδευσης, καθώς και τη σαφή κατανομή ευθυνών και τη θεσμοθέτηση ανεξάρτητης αξιολόγησης. Στο πλαίσιο αυτό, υπογράμμισε το κενό που υπάρχει στην εκπαίδευση των νέων μηχανικών σε θέματα σχεδιασμού, κατασκευής και συντήρησης ηλεκτρικών δικτύων. Όπως σημείωσε, σημαντικό μέρος της τεχνογνωσίας εξακολουθεί να μεταφέρεται εμπειρικά από τους παλαιότερους μηχανικούς, επισημαίνοντας την ανάγκη να εξεταστεί η ένταξη ή ενίσχυση σχετικών γνωστικών αντικειμένων στα προγράμματα σπουδών των πολυτεχνικών σχολών.

Παράλληλα, εστίασε στην ανάγκη σαφέστερου προσδιορισμού των ευθυνών όλων των εμπλεκόμενων φορέων, συμπεριλαμβανομένων του ΑΔΜΗΕ, του ΔΕΔΔΗΕ και των ιδιωτών, καθώς και ανεξάρτητης αξιολόγησης, ώστε να διαπιστώνεται κατά πόσο τα προβλεπόμενα μέτρα συντήρησης εφαρμόζονται στην πράξη.

Η κ. Καζάζη υπογράμμισε ότι η αξιοπιστία των έργων ΑΠΕ εξαρτάται από τον τεχνικό έλεγχο, την πρόληψη και τη συστηματική συντήρηση σε όλη τη διάρκεια ζωής τους, η οποία συνήθως φτάνει τα 20-25 χρόνια. Αναφέρθηκε στον ρόλο της TÜVNORDHellas στον έλεγχο της συμμόρφωσης με τα εθνικά και ευρωπαϊκά πρότυπα, στην αξιολόγηση του εξοπλισμού και των τεχνικών κινδύνων, καθώς και στις επιθεωρήσεις κατά την κατασκευή και τη λειτουργία των εγκαταστάσεων. Όπως σημείωσε, ο σωστός σχεδιασμός και η συντήρηση μπορούν να περιορίσουν τις απώλειες απόδοσης κάτω από 2%-3%, ανάλογα με την τεχνολογία και τις συνθήκες λειτουργίας. Για τα συστήματα αποθήκευσης με μπαταρίες, τόνισε τη σημασία της μακροχρόνιας τεχνικής υποστήριξης και της διαθεσιμότητας εξοπλισμού και ανταλλακτικών.

Μπορείτε να παρακολουθήσετε τις εργασίες του συνεδρίου GreenDealGreece 2026 από την επίσημη ιστοσελίδα: https://greendealgreece26.economix.gr/, από το ΑΠΕ-ΜΠΕ καθώς και από τα ψηφιακά κανάλια του ΤΕΕ.

Το συνέδριο στηρίζουν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ.

Δελτίο Τύπου  

